text: El CB Martorell reprèn la competició a la pista del líder – La Bústia
  Per Esports 8 de febrer de 2019 a les 18:00 0 570 Visites
  Consulta la prèvia dels equips sèniors de la comarca
  El CB Martorell jugarà a la pista del líder de Lliga EBA, el CB Tarragona (dissabte, 19 hores) en la setzena jornada de lliga. Els blaus van tenir descans la setmana passada, per la celebració de la final de la Lliga Catalana EBA. Ara, de tornada, i després d'endur-se el derbi contra el CB Castellbisbal, volen donar la sorpresa a la pista del líder, que va perden la última jornada a la pista del Salou. Els de Toni Olivares volen reenganxar-se a la competició amb un nou triomf, el segon consecutiu a domicili, després de guanyar a Valls.
  Mentrestant el Tenea CB Esparreguera rep al Pavelló Ramon Martí el Mataró Parc Boet (dissabte, 18.30 hores) amb la intenció de mantenir-se en els llocs de privilegi de la taula. L'equip d'Òscar Navarro (10-5), quart classificat, manté un triple empat entre el tercer i el cinquè, és a una victòria de la segona plaça i a dues del liderat.
  Després d'assegurar-se la victòria en el debut a la banqueta d'Albert Barrachina i Ferran Cunillé, l'NB Olesa (8-6) té un partit de máxima dificultat davant el colíder de Primera Catalana, CB Àguiles (11-3). Els olesans estan disposats a mostrar el joc alegre del tram inicial del curs i, sobretot, a casa on s'han mostrat molt forts aquesta temporada. El bon regust de boca que va deixar l'NB Olesa a Torreforta convida a intentar donar la sorpresa.
  A Segona Catalana, el CB Sant Andreu de la Barca, reforçat per la victòria contundent a la pista del líder CEB Pallejà (67-99), persegueix una nova victòria al Poliesportiu Josep Pla amb la visita del Casal Vilafranca. A Tercera Catalana, al grup 4, el Proncat CB Esparreguera B (10-4), segon classificat, té una revàlida a la pista del cuer, el CB Corbera (1-13). En aquest mateix grup, el l'NB Olesa B, amb la moral als núvols per la victòria a la pista del CB Igualada C rep el SA Súria, un equip amb qui lluita en la part baixa de la taula. Finalment, el CE Gelida, es manté ferm en la quart plaça (10-4) i no vol cap ensurt en la visita a la pista de l'Altoacin Manresa (7-7). Al grup 6, el CB Abrera (9-5) busca pujar nota en un duel de la part alta de la taula a la pista del Bàsquet Pratenc (10-4).